Katarína Tóthová

Prof. JUDr. Katarína Tóthová, DrSc. (* 6. február 1940, Bratislava) je slovenská politička, bývalá podpredsedníčka vlády a ministerka spravodlivosti, ako aj bývalá poslankyňa národnej rady. Patrí medzi spoluautorov Ústavy Slovenskej republiky.

 Politická činnosť 
Katarína Tóthová vstúpila do Hnutia za demokratické Slovensko v roku 1991.
Na post poslankyne národnej rady bola zvolená za hnutie v parlamentných voľbách v rokoch 1992, 1994, 1998 a 2006. 

Od 24. júna 1992 do 15. marca 1994 bola ministerkou spravodlivosti. V rokoch 1994 až 1998 bola podpredsedníčkou vlády Vladimíra Mečiara pre legislatívu.

Po voľbách v roku 2002 nastúpila do funkcie poslankyne až 4. decembra 2003 ako náhradníčka za Gabriela Karlina, ktorého mandát dočasne zanikol kvôli trestnému stíhaniu. Karlin sa do funkcie vrátil 5. marca 2004 a Tóthovej mandát náhradníčky zanikol. Do funkcie sa dostala opäť 24. augusta 2004, keď zanikol mandát poslankyne Ireny Belohorskej, ktorá sa stala europoslankyňou. Vo funkcii zostala do konca volebného obdobia. Katarína Tóthová bola členkou Výboru NR SR pre verejnú správu.

Po voľbách v 2006 bola ako poslankyňa členka Ústavnoprávneho výbor NR SR a Výboru NR SR na preskúmavanie rozhodnutí NBÚ.

  Vedecká publikačná činnosť 
V roku 1962 úspešne absolvovala Právnickú fakultu Univerzity Komenského. Od roku 1963 na tejto fakulte pôsobí, pričom aj v súčasnosti pracuje na Katedre správneho a environmentálneho práva ako profesorka.
Katarína Tóthová je autorka viacerých vedeckých monografií a vedeckých článkov v oblasti správneho práva. Medzi najvýznamnejšie patria:
 Rozhodovacie procesy v štátnej správe. Bratislava: Obzor, 1989. 185 s. 
 Štátna správa, samospráva, občan (vzájomné práva a povinnosti pri rozhodovaní).Bratislava: Práca, 1991. 91 s. 
 Československé správne právo 2. Bratislava: Univerzita Komenského, 1991. 118 s. (vedúca autorského kolektívu)

 Referencie 

Kategória:Slovenskí právnici
Kategória:Slovenskí univerzitní profesori
Kategória:Ministerky
Kategória:Absolventi Právnickej fakulty Univerzity Komenského v Bratislave
Kategória:Vyučujúci na Právnickej fakulte Univerzity Komenského v Bratislave
Kategória:Podpredsedovia vlády Slovenska
Kategória:Slovenské političky
Kategória:Politici ĽS-HZDS
Kategória:Poslanci NR SR (1994 – 1998)
Kategória:Poslanci NR SR (1998 – 2002)
Kategória:Poslanci NR SR (2002 – 2006)
Kategória:Poslanci NR SR (2006 – 2010)
Kategória:Osobnosti z Bratislavy
Kategória:Ministri spravodlivosti Slovenskej republiky
Kategória:Slovenskí právni vedci
Kategória:Laureáti Radu Andreja Hlinku I. triedy